text: Lastbil bragede ind i grænsekontrol - chauffører indlagt
  19 februar 2016 kl. 06.45
  Et 40 ton stor tysk lastbiltog torpederede kort før kl. 04.00 fredag morgen grænsekontrolposten på motorvejen ved Frøslev.
  En tysk lastbil kørte fredag morgen kort før kl. 04 direkte op i en varevogn i grænsekontrollen på motorvej E 45 ved den dansk-tyske grænse ved Frøslev.
  Den store lastbil bragede direkte ind i varevognen, der netop var ved at køre igen fra grænsekontrollen.
  En betjent så lastbilen nærme sig med høj fart i 40 km/t-zonen og forsøgte uden held med fakter og lys at få chaufføren til at sænke farten.
  - Vi har en formodning om, at chaufføren har fået et ildebefindende. Men det står stadig hen i det uvisse, fortæller Anders Hansen, politikommissær og daglig leder af grænseoperationen, til TV SYD.
  Med sine blot 3,5 ton kunne varevognen ikke stå imod den meget større lastbil, der skubbede varevognen forlæns.
  Begge chauffører er kvæstede og overført til sygehuset. Lastbilchaufførens tilstand er uvis. Han er ikke ved bevidsthed, og der er mistanke om sygdom. Han er ligesom varevognens chauffør indlagt på Aabenraa Sygehus.
  Uheldet skabte kilometerlange køer på motorvejen på den tyske side af grænsen.
  Ingen politifolk er kommet til skade ved uheldet.
  